11 Bangwe ba ile ba itetla go nna le boikutlo jwa gore Modimo ga a tlhole a ba amogela ka ntlha ya diphoso tse ba di dirileng mo nakong e e fetileng. Ba ka ikutlwa ba sa tshwanelwe ke bopelotlhomogi jwa Modimo, gongwe e le ka gonne ba ile ba dira diphoso tse di masisi kgotsa ba dirile diphoso ka makgetlo a le mantsi. Mme gone, boammaaruri ke gore, go sa kgathalesege gore ba dirile eng mo nakong e e fetileng, ba ka ikwatlhaya, ba fetola matshelo a bone mme ba kopa maitshwarelo. (Dit. 3:19) Jehofa a ka ba bontsha bopelotlhomogi le bopelonomi jwa lorato fela jaaka a bo bontsha batho ba bangwe ba bantsi. Fa motho a le boikokobetso, a ikanyega, e bile a ikwatlhaya go tswa pelong, Jehofa o tla mmontsha bopelotlhomogi. Jehofa o ne a utlwela Jobe botlhoko, mme Jobe o ne a re: “Ke a ikwatlhaya mo loroleng le mo moloreng.” (Jobe 42:6) Rotlhe re tshwanetse go latela tsela eno e Modimo a re thusang ka yone gore re nne le kagiso ya mogopolo, Baebele ya re: “Yo o bipang ditlolo tsa gagwe ga a na go atlega, mme yo o di ipolelang a bo a di tlogela o tla utlwelwa botlhoko.” (Dia. 28:13; Jak. 5:14-16) Ka jalo, re ka ipolela maleo a rona mo Modimong, re rapele gore a re itshwarele, mme re tseye kgato go baakanya se se phoso se re se dirileng. (2 Bakor. 7:10, 11) Fa re dirile jalo, re tla bontshiwa bopelotlhomogi ke Ene yo o ‘itshwarelang ka tsela e kgolo.’—Isa. 55:7.